Kpǎg á sí á kulum, á ḿbūlúg étēde, ǎ ńdǐb ngɔn Babilón; tɔbɔ́gɔ̄ á ḿbūlúg, á məyian mə́ étɔ̄á kúm dzóe, ǎ ngɔn Bəkaldéan, amú bə́ ngābǎd kig wa lóē naa: "Məfɔ́nɔ ai M̀kpə̌g miǹtag." 2Nɔŋɔ́ ákɔ̄g, ó kɔg ovug, kúligi mim̀fɛn míe sóŋó bəsanda bóe, məbɛ mə́ yénege, ó daŋ aswé. 3Kúlígi ǹsɔ́ wóe elə́dē ngə́ŋ, ó tam wú ósɔ̄n. Məkunuŋa mámā má māzu nɔŋ, təge singǐ mod. 4Ǹkode wáán anə dzwé nâ Ǹtondôbə, Ngul mə́sə, M̀fúfúb yā Ísraɛ̂l. 5Búdúbū á sí, təge fálā ébúg, ó nyíán ā díbī étēde, ǎ ngɔn Kaldéa, amú bə́ ngálóē kīg fə wa nâ "Ngɔn miǹtómba". 6Mə ngáliŋan ai bod báma, mə ngátúi ngab elíg dzáma mətɛ́, mə ngádzóge dzɔ́ á mɔ́ móe, ńdɔ̄ o ngábə́lan ai dzɔ ai ǹnə́m ngɛ́d. Miǹnǒm mí bod o tíbili ai adǐd édzóe. 7Wa nâ: "Á kɔ́m yǎ kɔ́m və mə dzóege". Wá ndzí kig fɔmbɔ á ńnə̄m wóe é mam mə bɔɔban, tɔ̌ kig ábindi məsulí yā étē. 8Ńdɔ̄ ábōg dī, vógolo hḿ ǎ mīníngá bidzaŋ, wa yǎ ó nə̄ təge sáŋan ai dzam; wa yǎ wādzó á ńnə̄m wóē nâ. "Və ma, ma etám fɔ̄ɔ̄ !" Dzam ńkús á sə́ kig ma babi, mǎkə tsǒg naa madzâ bɔ́n báma. 9Məsú mə́ amalá mə́tē mə́bɛ̄ mālá mádiban wa á nyɔ́l, étīe etíé, amǒs ḿbɔ̄g m̀bɔ́g ! Bɔ́n bālá wādzâ, ǹkús hīlí wāvəŋan, á tindiŋ, və eyɔŋ dzídzīā. A fyáŋán bɔ̌ ábuí məngaŋ dóe ai ngul mgbə́l dzoe. 10O ngábə́ fidigi mətóm móe, wa nâ: “Mod ǎ yēn kig ma”. Məkə́ŋ móe ai ǹyəmán wóe hílī byádzâ wa. O ḿbə́ tsogo á ńnə̄m naa: « Və ma ma etám fɔ̄ɔ̄, ḿfág ósə m̀bɔ́g hə zəzə.» 11Ńdɔ̄ hḿ ámalá láyi wa bi, á ó sə̄ kig dzǎm túb. Amalá lâzu wa ku á yób á ó sə̄ kig dzǎm sâla, lâyi wa kpaan á tindiŋ, amalá məmaná tē. 12Tə́bə̄gə̄ hḿ á bib, á zāŋ məngaŋ móeai abuí bíkálan bíe, á ó ngásyé a tádigi ámɔ̄ngɔ́ dóe, kámānâ bí nə wa ka, eyɔŋ ziŋ ásǐ mod.